ກອງປະຊຸມສະໄໝສາມັນ ເທື່ອທີ 3 ຂອງສະພາແຫ່ງຊາດ ຊຸດທີ VIII ຈະໄດ້ເປີດສາກຂຶ້ນໃນວັນອັງຄານທີ 25 ເມສາ 2017 ນີ້ ທີ່ຫໍສະພາແຫ່ງຊາດ ນະຄອນຫຼວງວຽງຈັນ ແລະ ຈະດຳເນີນໄປເຖິງວັນທີ 18 ພຶດສະພາ 2017 ຮວມວາລະດຳເນີນກອງປະຊຸມ 17 ວັນ (ບໍ່ຮວມວັນພັກລັດຖະການ) ໂດຍການຖະແຫຼງຂອງ ທ່ານ ນາງ ສວນສະຫວັນ ວິຍະເກດ ກຳມະການຄະນະປະຈຳສະພາແຫ່ງຊາດ ເລຂາທິການສະພາແຫ່ງຊາດ ທີ່ໄດ້ຖະແຫຼງຕໍ່ສື່ມວນຊົນເມື່ອວັນທີ 20 ເມສາ 2017 ຜ່ານມາທີ່ຫໍສະພາແຫ່ງຊາດ ໂດຍລະບຸວ່າ ວາລະປະຊຸມແມ່ນຈະໄດ້ຮັບຟັງການລາຍງານ ພິຈາລະນາ ແລະ ຕົກລົງບັນຫາສຳຄັນຕ່າງໆເຊ່ັ່ນ ຮັບຟັງລາຍງານໂດຍສັງເຂບຂອງທ່ານນາຍົກລັດຖະມົນຕີກ່ຽວກັບການຈັດຕັ້ງປະຕິບັດວຽກງານຈຸດສຸມໃນໄລຍະ 6 ເດືອນຜ່ານມາ ແລະ ທິດທາງແຜນການວຽກຈຸດສຸມຂອງລັດຖະບານ 6 ເດືອນຕໍ່ໜ້າປີ 2017 ຈະໄດ້ຮັບຟັງການລາຍງານຂອງລັດຖະມົນຕີກະຊວງແຜນການ ແລະ ການລົງທຶນ ກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມໝົດປີ 2016 ແລະ ການຜັນຂະຫຍາຍການຈັດຕັ້ງປະຕິບັດແຜນໃນປີ 2017 ຮັບຟັງລາຍງານຂອງລັດຖະມົນຕີກະຊວງການເງິນກ່ຽວກັບບົດສະຫຼຸບສະພາບການປະຕິບັດແຜນງົບປະມານແຫ່ງລັດ 3 ເດືອນຂວ້າມຜ່ານທ້າຍປີ 2016 ບົດລາຍງານສະພາບການຈັດຕັ້ງປະຕິບັດແຜນງົບປະມານແຫ່ງລັດງວດ 1 ປະຈຳປີ 2017 ແລະ ຄາດຄະເນທິດທາງແຜນການ 6 ເດືອນຕົ້ນປີ 2017 ພ້ອມທັງຮັບຟັງລາຍງານຂອງກະຊວງອຸດສາຫະກຳ ແລະການຄ້າ ກ່ຽວກັບສະພາບການຄຸ້ມຄອງລາຄາສິນຄ້າ ອັດຕາເງິນເຟີ້ ອັດຕາແລກປ່ຽນທີ່ພວມກະທົບຕໍ່ການຜະລິດ ການດຳລົງຊີວິດຂອງສັງຄົມ ທິດທາງ ແລະ ມາດຕະການແກ້ໄຂໃນຕໍ່ໜ້າ.
ນອກຈາກນັ້ນ ກໍຈະມີການພິຈາລະນາຮັບຮອງເອົາບົດລາຍງານການເຄື່ອນໄຫວວຽກງານ 5 ປີ (2012-2016) ແລະ ທິດທາງວຽກງານ 5 ປີ (2017-2021) ຂອງອົງການກວດສອບແຫ່ງລັດ ຈະມີການພິຈາລະນາຮັບຮອງເອົາການເລືອກຕັ້ງປະທານອົງການກວດສອບແຫ່ງລັດ ຮັບຟັງລາຍງານຂອງອົງການໄອຍະການປະຊາຊົນສູງສຸດກ່ຽວກັບການປະຕິບັດສິດສັ່ງຟ້ອງຄະດີອາຍາຂຶ້ນສານ ແລະ ການເຂົ້າຮ່ວມການດຳເນີນຄະດີແພ່ງຢູ່ທີ່ປະຊຸມສານໃນໄລຍະຜ່ານມາ ແລະ ກຳນົດທິດທາງໃນການປັບປຸງ ຍົກສູງຄຸນະພາບກ່ຽວກັບວຽກງານດັ່ງກ່າວ ພ້ອມຮັບຟັງລາຍງານຂອງສານປະຊາຊົນສູງສຸດກ່ຽວກັບການດຳເນີນຄະດີຢູ່ສານຂັ້ນຕົ້ນ ແລະ ສານຂັ້ນອຸທອນໃນໄລຍະຜ່ານມາ ພ້ອມທິດທາງປັບປຸງ ແລະ ຍົກສູງຄຸນະພາບວຽກງານດັ່ງກ່າວ ຈະພິຈາລະນາຮັບຮອງເອົາບົດລາຍງານການເຄື່ອນໄຫວຂອງຄະນະປະຈຳສະພາແຫ່ງຊາດລະຫວ່າງສອງກອງປະຊຸມສະພາແຫ່ງຊາດ ແຕ່ກອງປະຊຸມສະໄໝສາມັນເທື່ອທີ 2 ຫາກອງປະຊຸມສະໄໝສາມັນ ເທື່ອທີ 3 ແລະ ແຜນການເຄື່ອນໄຫວວຽກງານແຕ່ກອງປະຊຸມສະໄໝສາມັນ ເທື່ອທີ 3 ຫາກອງປະຊຸມສະໄໝສາມັນ ເທື່ອທີ 4 ຂອງສະພາແຫ່ງຊາດ ຊຸດທີ VIII ແລະ ຈະພິຈາລະນາຮັບຮອງເອົາການສະເໜີແຕ່ງຕັ້ງຮອງປະທານກຳມາທິການຂອງສະພາແຫ່ງຊາດ ຕາມການສະເໜີຂອງຄະນະປະຈຳສະພາແຫ່ງຊາດ ທັງຈະໄດ້ຮັບຟັງການຊີ້ແຈງຂອງພາກສ່ວນກ່ຽວຂ້ອງຕໍ່ຄຳສະເໜີຂອງສັງຄົມຜ່ານໂທລະສັບສາຍດ່ວນຂອງກອງປະຊຸມສະໄໝສາມັນຂອງສະພາແຫ່ງຊາດ ຊຸດທີ VIII.
ກອງປະຊຸມຍັງຈະໄດ້ພິຈາລະນາຮັບຮອງເອົາກົດໝາຍສ້າງໃໝ່ ກົດໝາຍສະບັບປັບປຸງ ແລະ ປະກອບຄຳເຫັນໃສ່ກົດໝາຍທາບທາມ ທັງໝົດ 14 ສະບັບ ໃນນີ້ ກົດໝາຍສ້າງໃໝ່ 5 ສະບັບ ປະກອບມີ ກົດໝາຍຂົງເຂດເສດຖະກິດ-ການເງິນ 2 ສະບັບ ຂົງເຂດການປົກຄອງ ແລະ ຍຸຕິທຳ 2 ສະບັບ ແລະ ຂົງເຂດວັດທະນະທຳ-ສັງຄົມ 1 ສະບັບ ກົດໝາຍປັບປຸງຈຳນວນ 8 ສະບັບຄື ຂົງເຂດການປົກຄອງ ແລະ ຍຸຕິທຳ 5 ສະບັບ ຂົງເຂດເສດຖະກິດ-ການເງິນ 3 ສະບັບ ນອກນີ້ ກໍມີກົດໝາຍທາບທາມອີກ 1 ສະບັບ ທັງນີ້ ໃນວາລະສຳຄັນດັ່ງກ່າວ ຈິ່ງຂໍເຊີນປະຊາຊົນບັນດາເຜົ່າໃນທົ່ວປະເທດ ແລະ ພີ່ນ້ອງຊາວລາວທີ່ອາໄສຢູ່ຕ່າງປະເທດຈົ່ງຕິດຕາມການດຳເນີນກອງປະຊຸມສະໄໝສາມັນ ເທື່ອທີ 3 ຂອງສະພາແຫ່ງຊາດ ຊຸດທີ VIII ເຊິ່ງບັນດາທ່ານສາມາດສົ່ງຄຳຄິດຄຳເຫັນ ແລະ ຄຳສະເໜີໄປຍັງກອງປະຊຸມໄດ້ທີ່ໝາຍເລກໂທລະສັບ (ບໍ່ເສຍຄ່າ) 156 ໂທລະສານ (021) 452 627 ຫຼື ສົ່ງຈົດໝາຍທາງໄປສະນີໄປທີ່ ຕູ້ ປນ 662 ຫຼື ສົ່ງອີເມລທີ່ na_session@ na.gov.la.
ຂ່າວ: ສ.ບົວພາ